钦定古今图书集成/历象汇编/乾象典/第009卷 > 《尔雅》 > 《释天》
## 钦定古今图书集成/历象汇编/乾象典/第009卷 > 《尔雅》 > 《释天》

〈疏〉《河图括地象》云：“《易》有太极，是生两仪。两仪未分，其气混沌，清浊既分，伏者为天，偃者为地。”《释名》云：“天，显也，在上高显。”又云：“天，坦也，坦然高远。”《说文》云：“天，颠也。至高无上，从一大也。”《春秋说题辞》云：“天之言显也，居高理下，为人经纪。故其字一大以镇之。”此天之名义也。天之为体，中包乎地，日月星辰属焉。然天地有高下之形，四时有升降之理，日月有运行之度，星辰有次舍之常。既曰“释天”，不得不略言其趣，故其形状之殊，凡有六等：一曰盖天，文见周髀，如盖在上。二曰浑天，形如弹丸，地在其中，天包其外，犹如鸡卵，白之绕黄。扬雄、桓谭、张衡、蔡邕、陆绩、王肃、郑元之徒，并所依用。三曰宣夜，昔说殷代之制，其形体事义，无所出以言之。四曰昕天，昕读曰轩，言天北高南下，若车之轩。是吴时姚信所说。五曰穹天，云穹隆在上。虞氏所说，不知其名也。六曰安天，是晋时虞喜所论。案郑注《考灵曜》云：“天者纯阳，清明无形，圣人则之，制璿玑玉衡，以度其象。”如郑此言，则天是太虚，本无形体，但指诸星之运转以为天耳。但诸星之转，从东而西，凡三百六十五日四分日之一，星复旧处。星既左转，日则右行，亦三百六十五日四分日之一。至旧星之处，即日一日之行而为一度。计二十八宿一周天，凡三百六十五度四分度之一，是天之一周之数也。天如弹丸，围圜，三百六十五度四分度之一。案《考灵耀》云：“一度二千九百三十二里千四百六十一分里之三百四十八。”周天百十万一千里者，是天圜周之里数也。以围三径一言之，则直径三十五万七千里，此为二十八宿周回直径之数也。然二十八宿之外，上下东西各有万五千里，是为四游之极，谓之四表。据四表之内，井星宿内，总有三十八万七千里。然则天之中央上下正半之处，则一十九万三千五百里，地在于中，是地去天之数也。郑注《考灵耀》云：“地盖厚三万里。春分之时，地正当中，自此地渐渐而下，至夏至之时，地下万五千里，地之上畔与天中平。夏至之后，地渐渐向上，至秋分地正当天之中央，自此地渐渐而上，至冬至上游万五千里，地之下畔与天中平，自冬至后，地渐渐而下”，此是地之升降于三万里之中。但浑天之体，虽绕于地，地则中央正平，天则北高南下。北极高于地三十六度，南极下于地三十六度。然北极之下三十六度，常见不没；南极之上三十六度，常没不见。南极至北极一百二十一度馀，若逐曲计之，则一百八十一度馀。若以南北中半言之，谓之赤道，去南极九十一度，去北极亦九十一度馀。此是春秋分之日道。赤道之北二十四度，为夏至之日道，去北极六十七度也。赤道之南二十四度，为冬至之日道，去南极亦六十七度。地有升降，星辰有四游。又郑注《考灵耀》云：“天旁行四表之中，冬南、夏北，春西秋东，皆薄”四表而止。地亦升降于天中，冬至而下，夏至而上，二至上下，盖极地厚也。地与星辰，俱有四游升降。四游者，自立春地与星辰西游。春分西游之极地，虽西极升降正中，从此渐渐而东，至春季复正。自立夏之后，北游夏至北游之极地，则升降极下，至夏季复正。立秋之后，东游秋分东游之极地，则升降正中，至秋季复正。立冬之后南游。冬至南游之极地，则升降极上，至冬季复正。此是地及星辰四游之义也。星辰亦随地升降，故郑注《考灵耀》云：“夏日道上与四表平，下去东井十二度，为三万里。”则是夏至之日，上极万五千里星

辰，下极万五千里，故夏至之日，下至东井，三万里也。日有九道，故《考灵耀》云：“万里不失九道谋。” 郑注引《河图帝览嬉》云：“黄道一，青道二，出黄道东；赤道二，出黄道南；白道二，出黄道西；黑道二，出黄道北。日春东从青道；夏南从赤道；秋西从白道，冬北从黑道。立春星辰西游，日则东游；立夏星辰北游，日则南游。春分星辰西游之极，日东游之极，日与星辰相去三万里。夏至则星辰北游之极，日南游之极，日与星辰相去三万里。以此推之，秋冬仿此可知。计夏至之日，日在井，星当嵩高之上，以其南游之极，故在嵩高之南万五千里，所以夏至有尺五寸之景也。于时日又上极，星辰下极，故日下去东井三万里也。” 然郑四游之说，元出《周髀》之文，但二十八宿从东而左行，日从西而右行，一度逆沿二十八宿。案《汉书律历志》云：“冬至之时，日在牵牛初度；春分之时，日在娄四度；夏至之时，日在东井三十一度；秋分之时，日在角十度。” 若日在东井，则极长八尺之表，尺五寸之景。若春分在娄，秋分在角，昼夜等八尺之表，七尺五寸之景。冬至日在斗牛，则日极短。八尺之表，一丈三尺之景。一丈三尺之中，去其一尺五寸，则馀有一丈一尺五寸之景，是冬夏往来之景也。凡于地千里而差一寸，则夏至冬至，体渐南渐下，相去十一万五千里。又《考灵耀》云：“正月假上八万里，假下一十万四千里。” 所以有假上假下者，郑注《考灵耀》之意，以天去地十九万三千五百里，正月雨水之时，日在上假于天八万里，下至地一十一万三千五百里。夏至之时，日上极，与天表平也，后日渐向下，故郑注《考灵耀》云“夏至日与表平” ，冬至之时，日下至于地八万里，上至于天十一万三千五百里也。委曲具《考灵耀》注。凡二十八宿及诸“星，皆循天左行，一日一夜一周天，一周天之外，更行一度，计一年三百六十五周天四分度之一。日月五星则右行，日一日一度，月一日一十三度十九分度之七，此相通之数也。” 今历象之说，则月一日至于四日行最疾，日行十四度馀；自五日至八日行次疾，日行十三度馀，自九日至十九日行则迟，日行十二度馀。自二十日至二十三日，又小疾，日行十三度馀。自二十四日至于晦，行又最疾，日行一十四度馀。此是月行之大率也。二十七日，月行一周天，至二十九日彊半月，及于日，与日相会，乃为一月。故《考灵耀》云：“九百四十分为一日，二十九日与四百九十九分为月。” 是一月二十九日之外，至第三十日分，至四百九十九分，是过半二十九分也。馀仿此。月，阴精，日为阳精。故周髀云：“日犹火，月犹水。” 火则外光，水则含景。故月光生于日所照，魄生于日所蔽，当日则光盈，就日则明尽。京房云：“月与星辰，阴者也，有形无光，日照之乃有光。” 先师以为日似弹丸，月似镜体，或以为月亦似弹，九日照处则明，不照处则暗。按《律历志》云：二十八宿之度：角一十二度，亢九，氐十五，房五，心五，尾十八，箕十一。东方七十五度，斗二十六，牛八，女十二，虚十，危十七，营室十六，壁九。北方九十八度，奎十六，娄十二，胃十四，昴十一，毕十六，觜二，参九。西方八十度，井三十二，鬼四，柳十五，星七，张十八，翼十八，轸十七。南方一百一十二度。丑为星纪。初斗十二度，终婺女七度。子为元枵。初婺女八度，终于危十五度。亥为娵訾。初危十六度，终于奎四度。戌为降娄。初奎五度，终于胃六度。酉为大梁。初胃七度，终于毕十一度。申为实沈。初毕十二度，终于井十五度。未为鹑首。初井十六度，终于柳八度。午为鹑火。初柳九度，终于张十七度。巳为鹑尾。初张十八度，终于轸十一度。辰为寿星。初轸十二度，终于氐四度。卯为大火。初氐五度，终于尾九度。寅为析木。初尾十度，终于斗十一度。五星者，东方岁星，南方荧惑，西方太白，北方辰星，中央镇星。其行之迟速，俱在《律历志》，更不烦说。《元命包》云：“日之为言实也，月阙也。” 刘熙《释名》云：“日，实也，光明盛实；月阙也，满则阙也。” 《说题辞》云：“星，阳精之荣也。阳精为日，日分为星，故其字日下生也。” 《释名》云：“星，散也，布散于天。” 又云：“阴，荫也，气在内奥荫也；阳，扬也，阳气在外发扬。” 此等是阴阳日月之名也。《祭法》：“黄帝正名百物” ，其名盖黄帝而有也，或后人更有增足。其天高地下，“日盈月阙，觜星度少，井斗度多，日月右行，星辰左转，四游升降之差，二仪运动之法，非由人事所作，皆是造化自然。” 先儒因其自然，遂以人事为义，或据理是实，或构虚不经，既无正文可凭，今皆略而不录。

穹、苍、苍，天也。

〈注〉天形穹隆，其色苍苍，因名云。

《春》为苍天。

〈注〉万物苍苍然，生

〈注〉言气皓旰。

《秋》为《旻天》。

〈注〉“旻”，犹愍也。愍万物凋落。

《冬》为“上天”，

〈注〉言时无事，在上而临下而已。〈疏〉按《诗传》云：苍天以体言之，尊而君之，则称皇天；元气广大，则称昊天；仁覆闵下，则称旻天；自上降监，则称上天；据远视之苍苍然则称苍天。毛公此传当有成文，不知出何书。李巡云：“古时人质，仰视天形，穹隆而高，其色苍苍，故曰穹苍。”是苍天以体言之也。皇，君也，故尊而君之，则称皇天。昊，大貌，故言其混元之气昊昊广大，则称昊天；旻，闵也；言其以仁慈之恩覆闵在下，则称旻天；从上而下视万物，则称上天；据人远而视之，其色苍苍然，则称苍天。又李巡注此云：“春万物始生，其色苍苍，故曰苍天；夏万物盛壮，其气昊昊，故曰昊天；秋万物成熟，皆有文章，故曰旻天；冬阴气在上，万物伏藏，故曰上天。”今《尚书》欧阳说，春曰昊天，夏曰苍天，秋曰旻天，冬曰上天。谨按《尚书尧典》，“羲和以昊天，总敕以四时。”故知昊天不独春也。《左传》夏四月，孔丘卒，称曰“旻天不吊”，非秋也。《尔雅》者，孔子门人所作，以释六艺之言，盖不误也。春气博施，故以广大言之；夏气高明，故以远大言之；秋气或生或杀，故以闵下言之；冬气闭藏而清察，故以监下言之。皇天者，至尊之号也。《六艺》之中，诸称天者，以情所求言耳，非必于其时称之。“浩浩昊天”，求天之博施；“悠悠苍天”，求天之高明；“旻天不吊”，求天之生杀，当得其宜。上天同云，求天之所为，当顺其时也。此之求天，犹人之说事，各从其主耳。